Swanger vrou op kleinhoewe vasgebind | Maroela Media
'n Swanger vrou, haar 25-jarige man en sy 15-jarige broer is erg getraumatiseerd ná hulle Maandagoggend op 'n kleinhoewe in Boshoek naby Rustenburg in Noordwes vasgebind en beroof is.
Kapt. Elsabe Augoustides, woordvoerder van die polisie, het aan Maroela Media gesê die voorval het tussen 01:00 en 02:00 die oggend in 'n kompleks op 'n kleinhoewe plaasgevind.
Die egpaar het in die huis saam met hul baba en die 15-jarige seun geslaap toe drie gewapende mans hulle oorval het.
"Die man, vrou en boetie is vasgebind. Die man is gedwing om die kluis vir die aanvallers uit te wys," het Augoustides gesê. Daar word verneem dat die baba tydens die beproewing geslaap het en nie deur die aanvallers geteiken is nie.
Ian Cameron, AfriForum se hoof van gemeenskapsveiligheid, het gesê die slagoffers se hande is met draad vasgebind. Die aanvallers het glo toegang tot die eiendom verkry deur van die elektriese heinings te knip.
Die aanvallers het volgens Augoustides op die vlug geslaan met twee vuurwapens, drie selfone, 'n televisie, 'n skootrekenaar en juwele.
Cameron het gesê die vrou kon daarin slaag om haarself los te wikkel en het hulp ontbied.
Die polisie ondersoek 'n saak van gewapende huisroof.
Augoustides het bygevoeg dat 'n huishulp in 'n ander onverwante voorval omstreeks 09:00 Maandagoggend op die plaas Doornpoort tussen Swartruggens en Koster ook vasgebind is.
Die vrou was glo besig in die waskamer toe 'n man skielik langs haar verskyn en sê dat hy 'n bees wil koop. "Sy het vir hom gesê die eienaar is nie op die plaas nie en dat sy hom nie in daardie verband kan help nie."
Daar het nog twee mans te voorskyn gekom en die vrou in die huis ingedwing waar sy met kabelbinders vasgebind is. Die eerste man was met 'n vuurwapen bewapen. Hulle het die huis geplunder en juweliersware en elektriese toebehore gesteel. Die aanvallers het hierna op die vlug geslaan. 'n Saak van huisroof word ondersoek.
Nie een van die gevalle is bloot huisroof nie. Dis sommer aanranding ook want jy vat nie sommer aan iemand sonder toestemming nie. Dan ook sake van trauma.
Ek raak briesend as ek hoor dat hulle mense se wapens geroof het!!!
Dit is die belangrikste items wat hulle altyd soek. Net nog wapens in die hande van die kriminele waarmee hulle dit weer gaan gee aan hulle makkers wat ons gaan beroof en/of vermoor mee.
Mense sal moet planne beraam om hulle wapens op ander plekke te berg. Kry n 2de kluis wat goed versteek is en bere die wapens daarin. Maak tog net n plan!!!
Bly dat julle die roof/aanval oorleef het.
Daar is plotte tussen Rustenburg en Pokeng wat totaal verlate is al as gevolg van misdaad, die totale plotarea is verlate en beset deur onwettige immegrante van Zim, Mosambiek ens, en geen van die oorspronklike ploteienaars meer oor nie.
Nog 'n dag.
Nog 'n aanval.
Nog 'n berig in die nuus van NOG mense wat aangeval is.
Kan een land so baie haat in sy hart dra?
Ek sal nooit begryp hoekom vuurwapens in kluise toegesluit word en nie naby kundige hande gehou word nie!